DREIT โชว์กำไรปี 64 โต 24% รับภาคท่องเที่ยวฟื้น พร้อมควัก 152 ลบ. จ่ายปันผล 0.213 บ.
DREIT อวดกำไรปี 64 โต 24% แตะ 397 ลบ. รายได้รวม 498.72 ลบ. โต 17% รับภาคท่องเที่ยวฟื้น พร้อมควัก 152 ลบ. จ่ายปันผล 0.213 บ./หน่วยทรัสต์ กำหนดจ่ายปันผล 30 มีนาคม 65
23 ก.พ. 2565

นายสานต่อ มุทธสกุล กรรมการผู้จัดการ บริษัท ดุสิตธานี พร็อพเพอร์ตี้ส์ รีท จำกัด ผู้จัดการกองทรัสต์ (REIT Manager) ของทรัสต์เพื่อการลงทุนในอสังหาริมทรัพย์และสิทธิการเช่าดุสิตธานี (DREIT หรือ กองทรัสต์) เปิดเผยผลการดำเนินงานปี 2564 โดยกองทรัสต์มีรายได้รวมกว่า 498.72 ล้านบาท เพิ่มขึ้น 17% จากงวดเดียวของปีก่อน ขณะที่กำไรสุทธิอยู่ที่ 397.09 ล้านบาท เพิ่มขึ้น 24% จากระยะเวลาเดียวกันของปีที่แล้วที่มีกำไรสุทธิ 320.55 ล้านบาท ชี้ให้เห็นถึงการฟื้นตัวของภาคการท่องเที่ยวโดยเฉพาะโครงการโรงแรมดุสิตธานี มัลดีฟส์ ที่มีนักท่องเที่ยวมาเข้าพักอย่างต่อเนื่อง ส่งผลให้ผลการดำเนินงานของโรงแรมฯ ปรับตัวสูงขึ้นอย่างเห็นได้ชัดเมื่อเทียบกับช่วงเดียวกันของปีก่อน
นอกจากนี้กองทรัสต์ยังสามารถควบคุมค่าใช้จ่ายต่างๆ ได้ใกล้เคียงกับปีก่อนหน้า อีกทั้งฐานะทางการเงินของกองทรัสต์ฯ ยังคงมีความเข้มแข็ง แม้จะต้องเผชิญกับปัจจัยท้าทายจากการแพร่ระบาดของไวรัสโควิด-19 โดยมีเงินกู้ยืมในระดับที่ต่ำ และมีความสามารถในการชำระหนี้ในระดับที่ดี และปัจจุบันกองทรัสต์ฯ มีอัตราส่วนหนี้สินที่มีภาระดอกเบี้ยต่อสินทรัพย์รวมอยู่เพียง 22% โดยมีอัตราส่วนหนี้สินที่มีภาระดอกเบี้ยต่อกำไรก่อนค่าเสื่อมราคาและค่าตัดจำหน่าย ดอกเบี้ย และภาษีเงินได้ (Interest bearing Debt to EBITDA Ratio) อยู่ที่ 3.92 เท่า
ทั้งนี้คณะกรรมการบริษัทของผู้จัดการกองทรัสต์ มีมติอนุมัติจ่ายปันผลให้แก่ผู้ถือทรัสต์ในอัตรา 0.213 บาทต่อหน่วยทรัสต์ คิดเป็นจำนวนเงิน 151.55 ล้านบาท สอดคล้องกับนโยบายจ่ายปันผลไม่น้อยกว่า 90% ของกำไรสุทธิที่ปรับปรุงแล้ว โดยกำหนดวันปิดสมุดทะเบียนพักการโอนหน่วยทรัสต์ในวันที่ 8 มีนาคม 2565 และกำหนดจ่ายปันผลในวันที่ 30 มีนาคม 2565